b'\n_START_ARTICLE_\nKlaip\xc4\x97dos vanduo\n_START_PARAGRAPH_\nAkcin\xc4\x97 bendrov\xc4\x97 Klaip\xc4\x97dos vanduo \xe2\x80\x93 vandens gavybos, valymo ir tiekimo bendrov\xc4\x97 Klaip\xc4\x97doje.\n_START_SECTION_\nVeikla\n_START_PARAGRAPH_\nEksploatuoja ir aptarnauja 5 vandenvietes (4 Klaip\xc4\x97doje ir 1 Garg\xc5\xbeduose), 23 vandens gr\xc4\x99\xc5\xbeinius, 21 nuotek\xc5\xb3 perpumpavimo stot\xc4\xaf, vandentiekio (383 km), kanalizacijos (371 km), lietaus nuotek\xc5\xb3 (310 km) tinklus Klaip\xc4\x97doje ir Garg\xc5\xbeduose, nuotek\xc5\xb3 biologinio valymo stot\xc4\xaf Dumpiuose (Dovil\xc5\xb3 seni\xc5\xabnija). _NEWLINE_94,2% akcin\xc4\x97s bendrov\xc4\x97s akcij\xc5\xb3 priklauso Klaip\xc4\x97dos miesto savivaldyb\xc4\x97s tarybai, 4,6% \xe2\x80\x93 Klaip\xc4\x97dos rajono  savivaldyb\xc4\x97s tarybai, 1,2% \xe2\x80\x93 Neringos savivaldyb\xc4\x97s tarybai (2006]] m.). _NEWLINE_2005 m. patiek\xc4\x97 vartotojams 9,6 mln. m\xc2\xb3 vandens ir apval\xc4\x97 18,9 mln. m\xc2\xb3 nuotek\xc5\xb3. 415 darbuotoj\xc5\xb3 (2006 m.)._NEWLINE_2009 m. bendrov\xc4\x97 patiekia vartotojams apie 11 mln. kub. metr\xc5\xb3 vandens. 2009 m. pabaigoje bendrov\xc4\x97 aptarnavo 82 755 abonentus. 2009 m. pabaigoje bendrov\xc4\x97je buvo 386 darbo vietos, i\xc5\xa1 kuri\xc5\xb3 160 specialist\xc5\xb3 ir 226 darbinink\xc5\xb3.\n_START_SECTION_\nIstorija\n_START_PARAGRAPH_\n1898 m. prad\xc4\x97tas gr\xc4\x99\xc5\xbeti pirmasis Klaip\xc4\x97doje giluminis vandens gr\xc4\x99\xc5\xbeinys (277,85 m gylio). 1902 m. prad\xc4\x97jo veikti Klaip\xc4\x97dos vandentiekis, 1926 m. jo ilgis buvo 41 kilometras. 1933 m. veik\xc4\x97 30,5 km kanalizacijos ir 7,5 km lietaus nuotek\xc5\xb3 linij\xc5\xb3. Naci\xc5\xb3 okupacijos metais buvo sugadinti siurbliai, i\xc5\xa1ardyti kai kurie \xc4\xafrenginiai. 1945 m. \xc4\xafkurta Vandentiekio kontora, pavaldi Klaip\xc4\x97dos vykdomojo komiteto Komunalinio \xc5\xabkio skyriui. 1946 m. patiekta 2 mln. m\xc2\xb3 vandens. _NEWLINE_1951 m. \xc4\xafkurtas Vandentiekio ir kanalizacijos trestas. 1963 m. prad\xc4\x97jo veikti antroji, 1966 m. \xe2\x80\x93 tre\xc4\x8dioji vandenviet\xc4\x97. 1969 m. vandentiekio tinkl\xc5\xb3 ilgis buvo 119 km, kanalizacijos \xe2\x80\x93 90 kilometr\xc5\xb3. 1973 m. \xc4\xafkurta Klaip\xc4\x97dos teritorin\xc4\x97 vandentiekio ir kanalizacijos valdyba, 1991 m. \xe2\x80\x93 Klaip\xc4\x97dos valstybin\xc4\x97 vandens tiekimo \xc4\xafmon\xc4\x97, 1995 m. pertvarkyta \xc4\xaf specialiosios paskirties akcin\xc4\x99 bendrov\xc4\x99 \xe2\x80\x9eKlaip\xc4\x97dos vanduo\xe2\x80\x9c, 2003 m. tapo akcine bendrove.'